AlexejDobrolubov/national_council_slovak_2010 huggingface dataset:
9. schôdza NR SR - 11. deň - A. dopoludnia
Dátum: 2024-02-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

129. Ďakujem za slovo, pán predsedajúci. Ja ďakujem aj kolegovi Dostálovi a klubu SaS, že predložili tento návrh zákona. Myslím, že je stále veľmi aktuálny napriek tomu, že teda koalícia hodila koncom minulého roka do tohto parlamentu bombu v podobe promafiánskeho balíčka a takisto zmeny zákona o ochrane oznamovateľov protispoločenskej činnosti, kde sa snažia ešte viac posilniť postavenie a právomoci generálneho prokurátora. Tento návrh kolegu Dostála a ďalších ide opačnou cestou, takisto ako, ako nasledujúci návrh Progresívneho Slovenska, a snaží sa oklieštiť právomoci generálneho prokurátora. A to je veľmi dobré, pretože naozaj, ako povedal kolega Dostál, je to najslávnejší paragraf, ktorý na Slovensku máme. Poznajú ho aj malé deti, ktoré sa o ňom bavia v škole, a to je teda naozaj skutočná, skutočný príbeh. Tie naše skúsenosti sú naozaj veľmi tristné, hlavne za posledné obdobie. Ja chcem pripomenúť, že generálny prokurátor v čase, keď ešte kandidoval za generálneho prokurátora, tak hovoril o tom, že tento paragraf nie je dobre nastavený, že robí nám v trestných konaniach šarapatu a že treba ho, treba ho upraviť. No ale keď sa dostal do funkcie, tak ho začal využívať spôsobom, ktorý vzbudzoval veľké pochybnosti o tom, že ho využíva tak ako, tak ako má. Nedokázal vysvetliť svoje rozhodnutia a navyše ho používal často v spoločensky citlivých kauzách bez toho, aby poriadne vysvetlil, prečo tak urobil. Preto tento návrh treba podporiť.
9. schôdza NR SR - 6.deň - B. popoludní
Dátum: 2024-02-08
Poslanec: Vančo, Branislav (PS)
Druh vystúpenia: Vystúpenie s faktickou poznámkou

110. Ďakujem za slovo, pán predsedajúci. Ďakujem, Juraj, za tvoje vystúpenie. Mali sme málo času na to, aby sme vyhodnotili dopady všetkých zmien, ktoré sa objavili v schválených, v schválených pozmeňujúcich návrhoch, keďže aj podávanie tých pozmeňujúcich návrhoch, návrhov sprevádzal chaos, ale súhlasím, Juraj, s tebou, že je isté, na základe toho, čo vieme, že tento zákon aj po pozmeňujúcich návrhoch bude škodiť Slovensku. To, že na, za korupciu dnes dostávajú páchatelia väčšinou podmienečné tresty, 10% z nich a to sú naozaj ročne do desať ľudí v priemere, za posledných desať rokov. Zostávajú nepodmienečné tresty a táto koalícia ešte znížila tie tresty, aby naozaj už nikto sa nemusel báť, že za korupciu pôjde do väzenie, pretože na čo, ako si povedal, to asi treba pochváliť, asi treba tých ľudí vyznamenať, že sú takí šikovní, lebo šikovným patrí svet. Korupcia je rakovina spoločnosti a keď proti nej nebudeme, nebudeme bojovať, ak tresty nebudú mať odstrašujúcu funkciu, tak tej korupcie a tej kriminality bude viac. Vy argumentujete, že aj teraz je, aj teraz je vysoká. Problém je, že sa ani nestíha, pretože sa nevytvorili kapacity, tie nevytvárate ani pre restoratívnu justíciu. Ja som čakal, že v tých pozmeňujúcich návrhoch niečo bude alebo aspoň minister predstaví nejaký plán.
9. schôdza NR SR - 6.deň - B. popoludní
Dátum: 2024-02-08
Poslanec: Vančo, Branislav (PS)
Druh vystúpenia: Vystúpenie s faktickou poznámkou

66. Ďakujem za vaše vystúpenie, pán kolega Hlina. Upozornili ste alebo teda venovali ste sa tomu problému, ktorý unikol mnohým ľuďom, neunikol kolegyni Števulovej a je to cynické, že minister spravodlivosti, spravodlivosti vie o tom, že je tu takáto vec a nemihne ani brvou. Nechá hlasovať 78, 77 poslancov koalície za skrátenie premlčacej doby znásilnenia a je to brutálna vec. Ja som presvedčený, že väčšina ľudí, absolvovali sme pred, posledných osem hodín vyše 400 hlasovaní. Väčšina ľudí nevedela v tomto pléne, o čom sa hlasuje, pretože nebolo pripravené, nedostali sme čas na to, aby sme si pozreli, nedostali sme, neboli ani vytlačené pozmeňovacie návrhy všetky pre všetkých poslancov, aby si ich mohli pozrieť. Nebol vyhradený čas. V normálnej krajine s normálnou vládou a koalíciou by sme dostali tri dni na to, aby sme sa pripravili na takéto hlasovanie. Áno, aj v Európskom parlamente sú hlasovania, kde to ide jedno za druhým a je toho veľa a hlasuje sa hodiny, ale dbá sa na tú prípravu, aby tí poslanci a poslankyne vedeli, o čom hlasujú. A tu ste zahlasovali za skrátenie premlčacích dôb za znásilnenie. Ja nerozumiem tomu, ako ste to mohli urobiť. A prečo ste to urobili? Vám už na ničom nezáleží?
9. schôdza NR SR - 5.deň - B. popoludní
Dátum: 2024-02-07
Poslanec: Vančo, Branislav (PS)
Druh vystúpenia: Vystúpenie s faktickou poznámkou

58. Ďakujem, pán predsedajúci. Pán poslanec Gašpar, takto večer predložiť na konci, keď už nemáme čas, lebo ste nám limitovali rozpravu na niekoľko hodín, aby sme mohli naozaj reagovať, aj si to pozrieť ten zákon, my sme to narýchlo aj tak pozreli a je očividné, že je to nepripravené, respektíve je to zle pripravené, tento pozmeňovák. Je tam množstvo chýb, ešte aj tie kozmetické zmeny, ktoré ste sa rozhodli urobiť, neviete urobiť poriadne. Robíte to pokútne takto večer na konci rozpravy. Tak ako ste aj predložili tento návrh cez skrátené legislatívne konanie a pokútne ste predložili aj pozmeňováky oba v noci alebo takto večer. Najhoršie je že, a to je naozaj že hanba, pokiaľ ide o pána Šipoša, jeho prípad tam riešite, ja ho tam vidím, tak ako vidím aj váš prípad, vašu kauzu aj iné kauzy v tých novelách, tak ste sa rozhodli, že veľkoryso mu znížite tú dolnú sadzbu na desať rokov a pritom ste mu nechali aj to doživotie. To je naozaj, to je naozaj, vy sa necítite, pán poslanec?
9. schôdza NR SR - 5. deň - A. dopoludnia
Dátum: 2024-02-07
Poslanec: Vančo, Branislav (PS)
Druh vystúpenia: Vystúpenie s faktickou poznámkou

74. Ďakujem za slovo, pán predsedajúci. Pán minister, áno, tie premlčacie doby sa upravovali v rámci pozmeňovacieho návrhu pána poslanca Gašpara, čo je teda aj výsledkom tejto rozpravy, keby ste to schválili ešte v decembri alebo začiatkom januára, ako ste plánovali, tak by sa tie premlčacie doby nezmenili. Každopádne, každopádne nemôžete si vybrať premlčacie doby z Rakúska, trestné sadzby z inej krajiny a potom procesné záležitosti z ďalšej krajiny, tak ako vám to vyhovuje, tak ako vám to sedí alebo niekomu to sedí do konkrétnych konaní, a robiť tak bez analýzy, bez dát, bez relevantných argumentov. Veď my sa vás niekoľkokrát žiadali, aby ste tu analýzu zverejnili, lenže vy žiadnu, žiadnu nemáte, pretože máte jasné zadanie, aby ste urobili, čo treba, a to je všetko. Vás nič iné nezaujíma. A ešte keď dookola počúvam argumenty o tom, že odstrašujúci účinok trestných sadzieb, že, že, že to jednoducho nefunguje, ale to ako viete, na základe akej analýzy, veď to všade na svete v teórii trestného práva, to je základná funkcia trestu, ktorý musí mať, pokiaľ ide o závažnejšie formy konania napríklad, tak tam to je proste absolútne nevyhnutné, aby tam bola tá odstrašujúca funkcia. Jednoducho kriminálnici, páchatelia trestnej činnosti sa musia báť, keď sa nebudú báť, no tak s pánom Bohom. Ani teraz to nie je bohviečo v niektorých prípadoch a bude to ešte horšie.
9. schôdza NR SR - 15. deň - A. dopoludnia
Dátum: 2024-02-23
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

162. Ďakujem pekne. Ja len krátko, kolegovia, keďže ste v podstate vyjadrili poďakovanie a súhlas, myslím, že máme všetci takéto nastavenie a je dôležité naozaj mať takéto odvážne myšlienky. A ďakujem Igorovi, že vlastne prišiel s takou myšlienkou, že nerozmýšľal o tom, že niekde dáme 3,50 a tak. Však 3,50 je tiež fajn, ale tým nerobíme nič zásadného jednak ani v ekonomickej pomoci, ale už vôbec nie v tom, v tom zmenení zmýšľania, zmeniť zmýšľanie. Viete, máme teraz pôstne obdobie a mottom pôstneho obdobia je pokánie. A pokánie doslovne, to slovo v gréckom origináli znamená zmenu zmýšľania. A myslím, že pri tomto zákone ide o zmenu zmýšľania, že sa začneme inak pozerať na matky, na rodiny s deťmi, že to nie je len o nejakých tabuľkách, nie je to o nejakom socializme, ale naozaj o takých úplne základných prirodzených hodnotách. A to je úcta k matke, úcta k materstvu a ich ocenenie, hoci ako zaznelo u viacerých kolegov, to nie je niečo, čo sa dá vyčísliť peniazmi a určite 100 eur nenahradí tie rôzne obety, odrieknutia, znevýhodnenia, ktoré žena, ktorá sa rozhodne byť matkou, prijať deti, na seba berie. Samozrejme, verím tomu, že absolútna väčšina žien to ani tak ekonomicky, alebo číselne neberie a že tá veľká radosť z detí, z nového života, z toho, že môžu byť matkami, tak prevýši akékoľvek ekonomické straty. Ale my máme túto lásku, túto materinskú lásku ohodnotiť, oceniť, poďakovať sa aj tým, že ukážeme tým matkám, že okej, ale to, čo vám môžeme nahradiť, to urobíme. Nemôžme urobiť všetko, ale neviem, ako vysvetlíme, že neurobíme nič.
9. schôdza NR SR - 13. deň - A. dopoludnia
Dátum: 2024-02-21
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

80. Ďakujem za slovo, pán predseda. Ja som naozaj hovoril v rozprave o vás, a preto aj kolegovia reagovali a preto vás vyzývame k tomu, myslím, že to politicky chápete, aby ste ten, tú novelu zákona, ktorú pani prezidentka podpísala, poslala, poslali vy na ministerstvo spravodlivosti a uverejnil sa v Zbierke zákonov. Naozaj nepokladáme to za dôstojné a ja som to osobne za tých dvanásť rokov politického života ako poslanec Národnej rady nezažil, minimálne si to nepamätám. Ak tam boli nejaké prestoje, tak boli maximálne technické. To znamená, že toto je dôležitá súčasť postoja k takej transparentnosti, čistote politického života. A ja ďakujem kolegom za to, že to tiež podporili, že v reakciách vo faktických poznámkach hovorili o rôznych veciach, zvlášť pán poslanec Galko zdôraznil tú bezpečnosť a takisto ďalší kolegovia, aké je dôležité pre náš politický život, aby sme mali funkčný zákon o preukazovaní majetku a že budeme pozorne sledovať a nenecháme to zamiesť pod koberec, budeme to komentovať a budeme v tomto úsilí pokračovať. Nie je to teraz nejaký náš výstrel do vzduchu alebo to, čo sme si zlátali za posledných pár dní či týždňov. Je to naozaj náš dlhodobý cieľ a ak budete vy v tom lepší a úspešnejší, budeme vám gratulovať, pretože to nie je zákon pre nás alebo pre vás, je to zákon pre Slovensko a ideálne, aby to bolo súčasťou nastavenia novej politickej kultúry, ktorú by sme na Slovensku chceli mať. Takže ďakujem kolegom za ich reakcie, aj všetkým, ktorí počúvajú, prajem pekný deň, ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

28. Ďakujem veľmi pekne. Ďakujem pánovi poslancovi Tankóovi za jeho vystúpenie. Veľmi sa mi páčilo, pán kolega. Je novým poslancom a mal veľmi dobré vystúpenie, ktoré bolo aj vtipné, ale nebolo v prvom rade nejakou zábavou, ale vážnou rečou, ktorá jasne pomenovala to, kde je problém. On tiež hovoril podobne, ako to zdôrazňujeme my všetci, aby ako súčasť toho boja za spravodlivosť, aby sa dodržiavali ústavné procesy, zákonné procesy, a preto aj ja vo svojej faktickej poznámke chcem vyzvať prezidentského kandidáta a predsedu Národnej rady Petra Pellegriniho, aby sa prestal naťahovať s Ústavným súdom a poslal novelu Trestného zákona bez meškania na zverejnenie v Zbierke zákonov. K tomu vystúpeniu, naozaj, máme tu veci, ktoré sa udiali. To nie je, že dneska sme niečo objavili, včera sme niečo objavili. Vlastne posledné štvrťstoročie hovoríme o tom, spomínali sme Vladimíra Mečiara, spomínali sme vznik strany SMER, potom vznik strany HLAS. Nejde o to, úprimne mňa nezaujíma a nikomu nezávidím, ako si žije svoj osobný súkromný život, pokiaľ si zarobil, má čestné peniaze. Nech je bohatý, nech sa mu darí, nech je zdravý, nech peniaze užíva. Ale skutočne ako politici, ako poslanci, ako politické strany sme v službe verejnosti a je veľmi dôležité, aby sme neboli pod rôznymi finančnými tlakmi, aby sme neboli niekomu zaviazaní, že sme sa dostali nejakým nekalým spôsobom k peniazom, ktoré sú nespravodlivo získané, nespravodlivo zarobené. To je to najväčšie nebezpečenstvo. Nie to, že by sme niekomu závideli jeho peniaze, ale to, že potom nekoná človek v najlepšom záujme občanov Slovenskej republiky, ale v záujme svojich sponzorov. A toto nechceme, preto tento zákon. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

14. Ďakujem za slovo, pán predsedajúci. Ďakujem pánovi poslancovi Krátkemu za jeho vystúpenie. Tiež naviažem na to, o čom hovoril vo svojej rozprave. Som tu štvrté volebné obdobie a viem, že sa tu diali rôzne obštrukcie. Ale to, aby sa takýmto nedôstojným spôsobom zaobchádzalo so zákonmi, ktoré boli schválené Národnou radou, to som ešte nevidel. Aby sa vyslovene kalkulovalo na vláde a potom aj v Národnej rade a robili sa vyslovene zlomyseľné naťahovačky, ktoré nezodpovedajú duchu ústavy, duchu zákona, tak to som nevidel. To znamená, ako poslanec Národnej rady, ktorý som tiež volil predsedu, podpredsedov Národnej rady, tak sa ako poslanec Národnej rady pridávam k tej výzve a apelujem, aby pán predseda našej Národnej rady Slovenskej republiky poslal ten zákon tam, kde ho má poslať, aby to nezdržiaval, aby takýmto spôsobom naozaj Ústavný súd, ktorý je strážcom ústavnosti, strážcom zákonnosti, aby nebol paralyzovaný. A nemyslím si, že toto je naše právo a toto je správne. A k samotnému zákonu by som chcel povedať aj v rozprave, kde aj na základe vlastnej skúsenosti viem, že súčasný, súčasný zákon je len formálny, neúčinný a ten, ktorý sme predložili my, ktorý odôvodnila pani poslankyňa Remišová, je niečo, čo by bol naozaj reálny nástroj. Nemali by sme tu mať iba nejaké formalitky, nemali by sme len formálne, akože dodržujeme zákonné lehoty, akože dodržujeme nejaké formuláre, sa tváriť, ale naozaj ísť, aby zákon prinášal spravodlivosť, právo a nielen nejaké formálne vytáčky. Ďakujem.
9. schôdza NR SR - 12.deň - B. popoludní
Dátum: 2024-02-20
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

84. Ďakujem veľmi pekne za vaše reakcie, kolegovia. A ja by som naozaj chcel podčiarknuť to, že štátny sviatok je niečo, čo naozaj štát slávi, oslavuje, čo je preňho významné, a týmto štátom je Slovenská republika, Slovensko. Keď sa pozrieme na stránku vlády, tak tam máme štátne sviatky, 1. január, deň vzniku našej republiky, 5. júl, sviatok svätého Cyrila a Metoda, 29. august, výročie SNP, 1. september, Deň Ústavy Slovenskej republiky, 28. október, Deň vzniku samostatného česko-slovenského štátu – bez toho, že by to bol teda deň pracovného pokoja, a 17. november, Deň boja za slobodu a demokraciu. Potom máme dni pracovného pokoja a potom máme pamätné dni. A ja myslím, že z tej tretej tabuľky prvý dátum a to je práve 25. marec, je v rámci kalendárneho roka prvý pamätný deň, tak si myslím, že, že ten, kto je na prvom mieste napríklad v kategórii B na v majstrovstvách sveta v hokeji, tak postupuje do áčka, tak ja si myslím, že tento 25. marec je dobrý deň na to, aby mohol postúpiť do áčka, medzi štátne sviatky Slovenskej republiky ako Deň zápasu za ľudské práva, a bude to niečo, na čo naozaj môžme byť hrdí, čo si ešte mnohí aj pamätáme, zažili sme, nie je to niečo z histórie takej dávnej, kto, už ktorú si už pomaly nikto nepamätá, lebo máme len z knižiek, mnohí ešte žijú, ktorí sa aj aktívne zaslúžili, takže si myslím, že teraz je vhodný čas, netreba čakať, kým pamätníci zomrú alebo odídu do dôchodku, ale treba to spraviť a skutočne tento sviatok tam má svoje miesto v tomto áčku, v tej prvej tabuľke medzi štátnymi sviatkami Slovenskej republiky. Ďakujem.
9. schôdza NR SR - 12.deň - B. popoludní
Dátum: 2024-02-20
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

58. Ďakujem pekne, Anka, za tvoje vystúpenie, ale aj za tvoje úsilie a tvoju snahu v celom tom zápase za ľudskú dôstojnosť a ľudské práva a aj toto je jeden z tých momentov, a to navrhnúť so všetkou vážnosťou 25. marec 1988 ako každoročný štátny sviatok, nielen pamätný deň. A ja by som povedal jeden taký pohľad, ktorý potom aj v rozprave chcem ešte rozobrať, a že pre Slovenskú republiku je 25. marec veľmi dôležitý aj preto, že sa odohral v Bratislave; 17. november, ktorý je určite významný sviatok a má svoju hodnotu, svoj zmysel, tak sa odohral v Prahe. Ak máme štátny sviatok, kde si pripomíname alebo aj oslavujeme udalosť, ktorá bola v Prahe, vo vtedajšom našom hlavnom meste, tak určite by sme nemali zabudnúť na udalosť, ktorá sa udiala na našom území, priamo na území Slovenskej republiky, v našom hlavnom meste, v Bratislave, a ktorá nebola o nič menej významná, ako tá udalosť zo 17. novembra. Preto som rád, že to môžeme spolu predložiť ako návrh pre túto snemovňu, a verím, že kolegovia si to zvážia a budú môcť podporiť tento návrh aj preto, že nežiadame, aby to bol deň pracovného voľna, to znamená, nechceme z toho robiť nejakú ekonomickú záťaž, ale chceme naozaj pozdvihnúť túto hodnotnú vec v našich dejinách, na ktorú naozaj môžme byť hrdí. A povedzme si úprimne, nejak si nevieme nájsť až tak veľa vecí, nad... nadbytok vecí z našich dejín, na ktoré dokážeme byť hrdí, tak táto určite jednou z nich je. Toto dokážeme ľahko nájsť a môžme aj týmto hlasovaním, týmto krokom z toho urobiť niečo, čo bude pozitívne pre Slovensko. Ďakujem.
6. schôdza NR SR - 23.deň - B. popoludní
Dátum: 2024-01-25
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

110. Ďakujem za slovo, pán predsedajúci. S týmto príspevkom, ktorým chcem reagovať na vystúpenie pani poslankyne Holečkovej, som chcel vystúpiť v rozprave, ale napriek všetkým sľubom ste ju drasticky skrátili. Návrh na skrátené legislatívne konanie ste utopili rokovaním v noci, toto už bolo spomínané, a teraz máme reálne deväť hodín na to, aby sme sa vyjadrili. Ja to, čo som chcel povedať v rozprave, sa budem snažiť povedať teraz, hovorila o tom pani poslankyňa, že normálne je nechať dostatok času, aj čo sa týka účinnosti zákona, aj čo sa týka procesu. Zopakujem to, čo som hovoril pri skrátenom, keď vznikal Úrad špeciálnej prokuratúry, bolo to od decembra 2002 do nov... do septembra 2004, takmer dva roky, prvýkrát o tom hovorila vláda 11. decembra 2002, do MPK to išlo 25. 2. 2003, potom to schválila vláda v máji, v júni to bolo v parlamente, v júli sa to, začiatkom júla 2003 sa to schválilo, na konci augusta, začiatkom septembra 2003 zasadali o tom výbory, len výbory o tom rokovali dva týždne a samotný návrh zákona v druhom a treťom čítaní bol schválený v októbri 2003 a v novembri bol uverejnený v Zbierke zákonov, pričom účinnosť bola pôvodne na 1. mája, čiže zhruba pol roka, ale aj tá sa posunula kvôli aplikačným problémom v novele, takou rýchlou novelizáciou tak, že reálne začal pôsobiť Úrad špeciálnej prokuratúry v septembri 2004. Vy to zase zosekávate, nielenže to chcete v skrátenom legislatívnom, ale ešte aj rozpravu k prvému čítaniu, ktorá je úplne normálna, štandardná vec, skrátite na deväť hodín. Veď to snáď ani nie je pravda, to už sa nám ani nechce veriť, ale, bohužiaľ, asi sa dočkáme ďalších prekvapení, ale určite to nie je na nič dobré a ničomu to neprispieva. Je mi to veľmi ľúto. Ďakujem pani poslankyni, že aj o tomto hovorila.
6. schôdza NR SR - 22.deň - C. noc
Dátum: 2024-01-25
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

10. Ďakujem za slovo, pán predsedajúci, a ďakujem vám aj za vaše vystúpenie. Mňa tam zaujalo niečo, čo by som vystihol slovom nádej, ale nie nejaká taká naivná nádej alebo nejaké ružové okuliare, ale nádej, že to má zmysel, a keď nedosiahneme to, že by zajtra neodhlasovali návrh na skrátené legislatívne konanie, pokračujeme ďalej v tej činnosti, v ktorej vidíme zmysel a ktorá je zmysluplná, je cielená, pretože je tu to, čo môžme urobiť. To najmenej, čo môžme urobiť, je prihlásiť sa do rozpravy a vytrvalo opakovať, dôvodiť, argumentovať, aby sme nejakým spôsobom, možnože v tejto chvíli aj nám ešte neznámym a nepredvídateľným, ako ste to povedali, dosiahli nejakú zmenu, alebo aspoň sa o ňu vážne pokúsili. Takže ja vám ďakujem za váš príspevok, ďakujem aj za spoluprácu v pléne, že môžme takýmto spôsobom spolupracovať na dobrej veci. Ďakujem.
6. schôdza NR SR - 22.deň - B. popoludní
Dátum: 2024-01-24
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

389. Ďakujem pekne. Ďakujem pánu poslancovi Hlinovi za vystúpenie. Ja by som len reagoval na to, čo hovoril v úvode. Spomenul tam ten nápad Andreja Danka so slovenským parlamentom. Naozaj podľa mňa v parlamente netreba strácať čas a treba rokovať o vážnych veciach. Ale veď mi toto nerobíme preto, že chceme niekomu niečo prekaziť, alebo práve na tom, aby sa pracovala na... niečo dobré prekaziť, aby sa pracovala na tom, čo bude stáť za to, ako to pán poslanec povedal vo svojom vystúpení, k tomu radi prispejeme, aj keď sme v opozícii. Ale toto je niečo, čo je absolútny nonsens. Preto tu rozprávame, preto chceme, aby to neprešlo, aby sa oddialilo. Ale to platí od 15. januára, našťastie už máme po tomto termíne, takže má to zmysel, má to význam a zároveň to vidia, vidia to ľudia na Slovensku, vidia to v Európe, takže napriek tomu, že nemáme väčšinu, nemôžme prehlasovaním niečo zastaviť, alebo, naopak, niečo prijať, tak môžme niečo vykonať. A myslím, že aj my môžme byť hrdí na to, že tu pracujeme na tejto veci, že to nie je nejaká zlomyseľnosť, nejaké kazisvetstvo, ale niečo, čo má, čo má zmysel. A ak vy chcete tiež, aby sme spolupracovali na niečom, čo má zmysel, tak stiahnite tento návrh a môžme sa baviť o iných návrhoch zákonov, ktoré budú dobré, a spokojne zahlasujem aj za také, ktoré, ktoré predložíte vy, ak budú pozitívne, ak to bude o... o zdravotníctve, o školstve, o diaľniciach. Ale nie tak, že jednoducho chcete zosekať absolútne možnosti opozície, aby sme nemohli hovoriť, zavrieť nám ústa, vytlačiť nás niekde do... do noci, kde jednoducho naozaj tá možnosť tej rozpravy je minimálna. Takže ďakujem za vystúpenie. A poprosím, tí, ktorí ste počúvali, tak sa nad tým zamyslite. (Potlesk.)
6. schôdza NR SR - 22.deň - B. popoludní
Dátum: 2024-01-24
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

349. Ďakujem pekne. Pripomínam, že je 21.17 hod., rokujeme od rána od deviatej a, samozrejme, sme tu, chceme pracovať, chceme počúvať, tak ako to spomenul Igor vo svojom príhovore, a máme záujem vypočuť si tieto príspevky. Zďaleka to nie je len o nejakom zabíjaní času, ale o tom, že to, čo vlastne bolo zamedzené tým, že tento návrh zákona je v skrátenom legislatívnom konaní, tak prebieha teraz tu, bohužiaľ, len jednostranne, z druhej strany, ako to už bolo spomenuté, sa kolegovia zobrali a išli niekam, neviem kam, ale nie sú tu, nediskutujú s nami, neprihlasujú sa do faktických poznámok, nevystupujú v rozprave a nám, ktorí diskutovať chceme, počúvame sa, reagujeme na seba, tak v tom bránia, pretože naozaj, a teraz citujem z vystúpenia Igora Matoviča, nie je v ľudských silách, aby sme 24 hodín denne počúvali aktívne vystúpenia a reagovali, reagovali na ne. Skutočne spolu so samotným návrhom zákona a spôsobom prerokovania je to naozaj skutočne morálne veľmi, veľmi nevhodné, zlé, zvrátené a takto to nemá byť. Je to len preto, aby to na čo máme právo, tak aby ste to prekazili. Andrej Danko, zažil som to asi dve volebné obdobia dozadu, skrátil možnosť vystupovať v rozprave neobmedzene. Bol čas, keď, keď sa dalo vystúpiť tak, že poslanec mohol hovoriť, koľko uznal za vhodné. To sa obmedzilo. A ani toto obmedzené vystupovanie, teda že 20 minút v písomnej a 10 v ústnej, tak nie je im dosť takto to obmedziť, aj to im príde príliš veľa a najradšej by nám zavreli ústa. Možnože keď budú meniť rokovací poriadok, tak zavedú, že budeme mať vystúpiť možnosť dve minúty a faktickú desať sekúnd. Neviem, ako to plánujú urobiť, ale v každom prípade je im nepríjemné, že diskutujeme a že im nechceme schváliť veci za dva dni.